Het Pro14-base dan geglo SA spanne sal gou kook?Daar is reeds ʼn gebrom in die Noordelike Halfrond oor die teleurstellende vertonings van die Cheetahs en die Southern Kings in die eerste twee weekrondes van die Pro14-reeks, maar wat het hulle verwag? Jy kan mos nie met R30 000 ʼn nuwe Mercedes-Benz koop nie? Gestroop van ʼn paar Springbokke (in die Cheetahs se geval) wat nie beskikbaar is nie; die onsekerheid oor hul toekoms nadat die Suid-Afrikaanse Rugbyunie maande lank gewag het voordat hy die tafelkleed onder hul jis uitgepluk het; verskeie van die topspelers wat nou in Japan of in Europa speel, of na ander bonde verhuis het; beserings; vreemde speeltoestande en reisreëlings; nuwe reëls (wat nog net in die Noordelike Halfrond op die proef gestel word); en goed voorbereide teenstanders wat uitgerus is aan die begin van hul seisoen, is mos die teelaarde vir mislukking, die wenresep vir chaos. Kom ons kyk na die Cheetahs en die Southern Kings se jammerlike vertonings die afgelope paar seisoene in die Superreeks – wat hulle op die ou end uit die Superreeks gedwing het. Die Cheetahs het in drie seisoene (2015, 2016 en 2017) net 13 van hul 46 Superwedstryde gewen en die Kings net agt uit 30 kragmetings. Die Cheetahs het 140 drieë gedruk, maar 188 afgestaan. Die Kings het 83 gedruk, maar 155 in net twee seisoene afgestaan. Dit was mét hul Bokke en ander beste spelers, en ook soms teen swakker Australiese spanne. Kom ons hoop maar Naas Botha se gevierde uitdrukking “die Curriebeker word nie in Mei gewen nie”, is ook van toepassing op die Pro14-reeks, wat eers aanstaande jaar in Mei eindig. Die oorsese spanne speel die naweek die eerste keer in Suid-Afrika, en die skoen is hopelik aan die ander voet. Maar as die Cheetahs en Kings tuis slae kry, het die Pro-14-base dalk ʼn kat in die sak gekoop.